Antonia kaprimulgo

Antonia kaprimulgo (Nyctidromus anthonyi, laŭ kio ankaŭ kaprimulgo de Anthony aŭ de Antonio) estas specio de kaprimulgoj en la kaprimulga familio Kaprimulgedoj, unu el du birdospecioj en la genro Nyctidromus. Ĝi troviĝas en Ekvadoro kaj Peruo.

Taksonomio kaj sistematiko
La kaprimulgo de Antonio estis origine priskribita en la genro Caprimulgus, sed DNA-analizo kaj voĉaj diferencoj montras, ke ĝi kaj ĝia proksima parenco, la paŭrako (Nyctidromus albicollis), postulas sian propran genron. Dum tempo meze de la 1900-aj jaroj ĝi estis konsiderata subspecio de la Eta kaprimulgo (Setopagis parvula). La kaprimulgo de Antonio estas monotipa.Remsen, J. V., Jr., J. I. Areta, E. Bonaccorso, S. Claramunt, A. Jaramillo, D. F. Lane, J. F. Pacheco, M. B. Robbins, F. G. Stiles, kaj K. J. Zimmer. Versio de 24a de Aŭgusto 2021. A classification of the bird species of South America. American Ornithological Society.  Alirita la 24an de Aŭgusto, 2021Nakao, E. N. (2020). Scrub Nightjar (Nyctidromus anthonyi), version 1.0. En Birds of the World (T. S. Schulenberg, Editor). Cornell Lab of Ornithology, Ithaca, NY, USA.  Alirita la 6an de Oktobro, 2021

Aspekto
Maskloj de la kaprimulgoj de Antonio pezas 32,3 ĝis 39,5 g kun averaĝa pezo de ĉirkaŭ 35 g kaj inoj 31,0 ĝis 42,0 g kun averaĝa pezo de ĉirkaŭ 37 g. Maskloj havas grizecbrunajn suprajn partojn kun flavecbrunaj makuloj kaj nigrecbrunaj strioj; la krono estas pli malhela. Ili havas larĝan flavecbrunan kolumon sur la nuko. La vostoplumoj estas plejparte brunaj kun konsiderinda blanko sur la plej ekstera paro. La mentono kaj supra gorĝo estas flavecbrunaj kun malhelbrunaj strioj kaj makuloj. La malsupra gorĝo estas blanka, la brusto grizecbruna kun flavecbrunaj strioj, kaj la ventro kaj flankoj flavecbrunaj kun malforte brunaj strioj. Dumfluge la kvin plej eksteraj primaraj flugilplumoj montras blankan aŭ flavbrunan strion. La ino similas al la masklo sed kun malpli da blanko sur la flugiloj kaj vosto.

Distribuado kaj habitato
La kaprimulgo de Antonio troviĝas en la marbordo de okcidenta Ekvadoro ĝis norda Peruo. Ĝi estas ĝenerale sidlokema (nemigranta), sed povas fari malgrandajn movojn reage al pluvoj. Ĝi loĝas en aridaj malfermaj arbaroj, herbejoj kaj arbustaroj. Laŭ alteco ĝi varias de marnivelo ĝis 800 m.

Kutimaro
La kaprimulgo de Antonio estas aktiva de krepusko ĝis tagiĝo. Ĝi ripozas sur la tero dumtage kaj kutime estas sola.

Manĝado
Kvankam la kaprimulgo de Antonio estas aktiva dum la tuta nokto, ĝi faras plejparton de sia manĝoserĉado ĉe krepusko kaj fruvespere. Ĝi kaptas sian insektan predon dumfluge aŭ per saltado de branĉo. Ĝi emas manĝoserĉi super malfermaj aŭ duonmalfermaj areoj.

Reproduktado
La reprodukta sezono de la kaprimulgo de Antonio ne estas difinita, kvankam ŝajne ĝi koncentriĝas inter decembro kaj marto lige al pluvokvanto. Ĝi demetas sian ovaron de unu ĝis du ovoj sur la teron sur de folirubo.

Voĉo
La kaprimulgo de Antonio kantas plejparte ĉe krepusko kaj tagiĝo. Ĝia simpla kanto estas "mallonga triuu aŭ kiuuu" kantata de la tero aŭ malalta ripozejo. Ĝi ankaŭ faras "ruliĝantan kuaarr" de ripozejo kaj flugvokon "molan tuk tuk tuk".

Statuso
La IUCN taksis la kaprimulgon de Antonio kiel Malplej Zorgigan. Ĝia populacio estas nekonata sed supozeble pliiĝas, eble pro la senarbarigo kaj densa veprejo.

 Referencoj 

Eksteraj ligiloj

Kategorio:Kaprimulgoformaj
Kategorio:Birdoj de Sudameriko
Kategorio:Birdoj de Ekvadoro